Source: http://www.bihon.ro/csm-digi-vizeaza-calificarea/news-20101021-10065820
Timestamp: 2018-07-23 08:13:07+00:00

Document:
CSM Digi vizeaza calificarea - BIHON
CSM Digi vizeaza calificarea
21. octombrie 2010 08:12
Poloiştii orădeni doresc să acceadă din nou în optimile de finală ale LEN Trophy.
La Bazinul Olimpic „Ioan Alexandrescu” va începe vineri turneul Grupei F din cadrul turului secund preliminar al Cupei LEN, cu participarea echipelor CSM Digi Oradea, Brixia Leonessa Nuoto Brescia, PAOK Tessaloniki şi Dinamo Moscova. Primele două clasate vor obţine calificarea în optimile de finală ale competiţiei. Arbitrii turneului sunt Hans Klopper (Olanda), Mladen Rak (Croaţia), Mihajlo Ciric (Serbia) şi Emanuel Taylan (Turcia), iar delegat LEN a fost desemnat Manfred Vater (Germania).
Echipa noastră doreşte să repete performanţele ultimilor trei ediţii, în care a atins de fiecare dată faza optimilor de finală, mai mult, ajungând anul trecut până în sferturi. Brescia şi CSM Digi sunt de altfel favoritele la clasarea pe primele două locuri ale Grupei F. „Sperăm să ne calificăm, aşa cum s-a întâmplat şi în anii trecuţi. Lupta pentru primele două locuri se va da între noi şi Brescia, celelalte echipe nu ar trebui să ne pună probleme. Avantajul bazinului propriu ar trebui să fie decisiv pentru formaţia noastră”, ne-a declarat directorul sportiv al CSM Oradea, Nicuşor Vaşadi.
Calificarea este de altfel cuvântul de ordine în rândurile jucătorilor orădeni, care manifestă un optimism moderat înainte de startul turneului. „Este o grupă grea, cu echipe puternice. Brescia, cu care am mai jucat, este favorita grupei, dar asta nu înseamnă că este deja situată pe primul loc. Noi vom juca la victorie în toate meciurile, deci şi cu Brescia. Dorim să ne reabilităm după turneul nereuşit din primul tur preliminar, de la Szeged şi să ne calificăm în optimile de finală, aşa cum am făcut-o de altfel în ultimii trei ani”, a afirmat căpitanul CSM Digi, internaţionalul Kádár Kálmán.
CSM Digi debutează vineri în compania celor de la PAOK Tessaloniki, de la ora 18. Accesul publicului la Bazinul Olimpic „Ioan Alexandrescu” se va face pe baza biletelor de intrare, care costă 10 lei pentru fiecare din cele trei zile ale turneului. Membrii cotizanţi al CS Municipal beneficiază, conform obiceiului, de intrare gratuită.
Taguri: bazin olimpic, csm digi oradea, cupa LEN

References: CSM 
 CSM 
 CSM 
 CSM 
 CSM 

CSM 
 csm